**ultimul dar**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ultimul dar pe care

mi l-aș face

ar fi să mă privesc în oglinda

din spatele oglinzii

ca să mă văd așa cum am fost

apoi m-aș întoarce pe dos să văd

cum aș fi vrut să fiu

după aceea

aș scoate rama din dreptul inimii

te-aș pune pe tine în mijlocul ei

și te-aș întreba,

cum aș putea face o curbă

cu viteza luminii

în imensitatea cerului

să ajung exact acolo

de unde am vrut să pornesc

și să-mi aduc aminte mereu

de cel

care nu mai sunt?